Adolfo Ramanausko-Vanago valstybinės laidotuvės

Adolfo Ramanausko-Vanago valstybinės laidotuvės – su sovietų okupacija kovojusio Lietuvos partizanų vado Adolfo Ramanausko-Vanago (1918-1957) valstybinių laidotuvių ceremonija, 2018 m. spalio 5-6 d. vykusi Vilniuje.   

1949 m. A. Ramanauskas-Vanagas su kitais partizanų vadais pasirašė Lietuvos laisvės kovos sąjūdžio deklaraciją. Jis buvo paskirtas Laisvės kovos sąjūdžio ginkluotųjų pajėgų vadu. Po kelerių metų pogrindyje 1956 m. sovietų suimtas, vėliau žiauriai kankintas, sušaudytas. Ilgus dešimtmečius partizano tragiškos mirties aplinkybės, jo palaikų užkasimo vieta buvo nežinoma. Po ilgai trukusių mokslinių tyrimų ir paieškų, A. Ramanausko-Vanago palaikai buvo rasti 2018 m. birželį Našlaičių kapinėse Antakalnyje. Palaikų autentiškumas nustatytas VU Medicinos fakultete ir  Valstybinėje teismo medicinos tarnyboje atlikus teismo antropologinę analizę, kaukolės ir asmens fotografijų sugretinimus bei DNR tyrimus.

LR Seimas 2018-uosius buvo paskelbęs Adolfo Ramanausko-Vanago metais, o LR Vyriausybė patvirtino 100-ųjų gimimo metinių minėjimo planą. Laidotuvėms organizuoti Ministro Pirmininko Sauliaus Skvernelio potvarkiu sudaryta valstybinė laidojimo komisija. Atsižvelgiant į šeimos valią ir konkrečius pageidavimus, su valdžios atstovais buvo aptariama A. Ramanausko-Vanago laidojimo procedūra, galima laidojimo data ir vieta.

Laidotuvių ceremonija 

Spalio 5 d., penktadienį, pradėta  A. Ramanausko-Vanago valstybinių laidotuvių ceremonija. Jo palaikai buvo atvežti į Vilniaus universiteto Šventųjų Jonų bažnyčios kiemą, kur velionį galėjo pagerbti šalies vadovai, visuomenė.

Spalio 6 d., šeštadienį, partizanų vado palaikai buvo pašarvoti Šv. Jonų bažnyčioje. Vėliau gedulinga procesija vyko į Arkikatedrą baziliką, kur arkivyskupas metropolitas Gintaras Grušas aukojo šv. mišias. Po jų procesija vyko į Antakalnio kapines. Lietuvos trispalve apdengtą laisvės kovotojo karstą ant patrankos platformos į amžinojo poilsio vietą atlydėjo šalies vadovai, kariai, tūkstančiai eilinių žmonių. Karstas su palaikais buvo palaidotas valstybės vadovų panteone.

A. Ramanausko-Vanago atminimą valstybinėse laidotuvėse pagerbė 30 šalių diplomatai. Apie savo dalyvavimą renginyje patvirtino Vokietijos, Jungtinės Karalystės, Japonijos, Saudo Arabijos, Turkijos, Italijos, Švedijos, Norvegijos, Lenkijos, Danijos, Graikijos, Ukrainos, Airijos, Vengrijos, Suomijos, Rumunijos, Tailando, Latvijos, Estijos, Gruzijos, Apaštalinės nunciatūros, Hondūro, Liuksemburgo ir Moldovos diplomatinių misijų ambasadoriai, taip pat laikinieji reikalų patikėtiniai iš Kanados, Kroatijos, Čekijos, Slovakijos ambasadų bei Jungtinių Valstijų ambasadai atstovavusios misijos vadovo pavaduotojas. Izraelio ambasadorius pagarbą atidavė per atsisveikinimą Šventų Jonų bažnyčioje penktadienį.

2020 m. spalio 6 d. Antakalnio kapinėse, minint antrąsias A. Ramanausko-Vanago laidotuvių metines, ant jo kapo atidengtas atminimo paminklas (skulp. Algirdas Kuzma).

Šaltiniai

Nuorodos 

 Vilniaus arkivyskupija. Partizanų vado Adolfo Ramanausko-Vanago laidotuvės (programa)
 

Laidojimas
Renginiai Vilniuje